Romkocsma Kalauz - Könyvtár Klub
Cím: 1088 Múzeum krt. 4. Tel.: +36/1-411-17-38 Nyitva: H-Szo: 08:00-03:00 Nyáron zárva, de addig is a Treffort Kert vár mindenkit az ELTE udvarán! Weblap: konyvtarklub.hu E-mail: foglalas@konyvtarklub.hu
Titkon mindig is szerettél volna az iskola területén alkoholt fogyasztani? Akkor ezt most kihúzhatod a listádról. Ráadásul egy igen nagy múlttal rendelkező hírneves intézmény, az ELTE falai között válthatod valóra ezt a vágyadat. Bár az itteni teljesítményedért diplomát biztosan nem adnak. A Könyvtárklub a város egyik legjobb egyetemista szórakozóhelye, mert itt kérem szépen minden nap a jókedvről és a bulizásról szól. Az Astoria mellett, az egyetem udvarán, közismertebb nevén a Treffort kertben sok asztal vár mindenkit, hogy kiüljön a meleg estéken egy jó sörre vagy egy hideg fröccsre. Az árnyékról az udvaron növő fák gondoskodnak, a kivetítőn pedig rendszeresen lehet nézni fontosabb meccseket. Ha netán megéheznél, akkor a helyben sütött pizza siet a segítségedre. Az italakciók sem maradhatnak el, amikkel sokkal jobban indul a buli. Hidegebb napokra a lenti könyvtárhelyiség biztosít szórakozást, koncerteket és DJ-ket, hogy jól menjen a buli. A hely lelkes közönsége az itt tanuló egyetemisták, akik a vizsgák után rendszeresen betérnek ide, ha jól sikerült azért, ha nem, akkor azért. Társaságban nem lesz hiány, legyen szó bulizásról vagy hajnalig tartó beszélgetésekről a világegyetem rejtelmeivel kapcsolatban. Akiben dúl a tettvágy és valamennyi tehetség, az bemutathatja a hangját a nagyvilágnak a Könyvtár klub karaoke színpadán, hogy végre felismerjék benne a zsenit. A zenék listája talán végtelen, a hallgatóság türelme viszont véges, szóval válaszd ki azt, amiben a legjobb vagy!